戴雅文

戴雅文係澳洲司典。佢喺斐濟及西太平洋高級專員公署中央檔案局同香港歷史檔案處各做咗十幾年，貢獻良多。佢亦係皇家亞洲學會香港分會名譽院士。

早年 
1924年6月12號，戴雅文喺澳洲阿地利出世，喺處長大。因為屋企人同海有好深淵源，佢好早就鍾意航海歷史。佢喺聖彼得學院受教育。1942年，時值第二次世界大戰，佢喺皇家澳洲空軍服役。戰後，喺1948年入讀阿地利大學，1952年獲歷史同政治學榮譽學士，1954年完成有關南澳州公司嘅論文獲文碩士。1955年，佢獲喺堪培拉嘅澳洲國立圖書館檔案部聘用。

斐濟生涯 
1958年，戴雅文開始英國海外文官職業生涯，到喺1954年成立嘅斐濟及西太平洋高級專員公署中央檔案局做司典。7月，佢同老婆Ishbel搭Oronsay號輪船抵達蘇瓦。

呢份新工幾大挑戰。各種檔案立立亂。戴雅文要設法建立一套行之有效嘅檔案管理制度，任務包括點算同編排文件，並建立檔案管理系統，範圍涵蓋斐濟、西太平洋高級專員公署同南太平洋政務署。

除咗有效管理既有檔案之外，戴雅文主持發展咗檔案館嘅典籍保護同微縮菲林轉錄工作。佢同政府商討，爭取到檔案館搬去蘇瓦加拿芬街嘅前政府印務局。佢亦促成斐濟訂立《公共檔案條例》，以保障檔案文件，並見證條例喺1970年變成法案。是為斐濟法例第108章，沿用至今。1971年7月，斐濟國家檔案館根據呢條法案成立。

戴雅文作為司典，喺建立呢套檔案系統嘅過程之中，時不時要去所羅門群島、吉爾伯特及埃里斯群島、紐赫布里底同湯加出差，檢閱舊檔案，揀一啲轉去中央檔案局作永久存檔。1970年斐濟獨立，中央檔案局解散。其中屬於斐濟嘅檔案移交畀斐濟政府，剩低嗰啲移交畀戴雅文負責新建立嘅西太平洋檔案局。西太平洋檔案局一大部分典籍都係由佢同啲同事親手揀選、編排同編目歸檔。而家西太平洋檔案局典藏絕大部分擠喺奧克蘭大學圖書館。

香港生涯 
1971年斐濟獨立之後，戴雅文同Ishbel搬走。戴雅文獲派往香港，主持建立歷史檔案處，並做主任，到1985年返澳洲阿地利退休為止。退休之後，佢有返香港，為檔案管理提供意見。

戴雅文喺香港嗰陣，加入皇家亞洲學會香港分會，先後做過義務秘書、幹事、副主席。佢在任嗰時，學會好多時就响佢喺美利道停車場大廈歷史檔案處嘅辦公室度會面。

戴雅文好關心香港舊建築，努力喺地產開發之前記錄低佢哋。1974年5月至1978年，佢同會員賴定仕、施其樂牧師、白德醫生一齊，針對計劃重建嘅舊城區，完成咗一項攝影普查。戴雅文負責資料研究、測量同筆錄。主攝影師係賴定仕，南華體育會攝影會亦有協助。佢哋行勻港島西區同油麻地，影咗超過兩千張相。其中85張配文結集成《Hong Kong Going and Gone: Western Victoria》，1980年由學會出版。佢哋原先諗住影勻全港，但礙於攝影工作需要投入大量時間，而人手不足，所以最尾1980年初喺灣仔影咗啲相之後，普查告終。

1984年新年，戴雅文獲頒MBE勳章。

2004年9月30號，戴雅文喺阿地利屋企過身，享年80歲。

語錄 
 「一個政府嘅檔案唔單止係佢有形嘅記憶，亦係呢個社會嘅記憶。香港歷史檔案館作為政府檔案嘅最終保存者，係有責任保護呢啲無價嘅社會遺產。」

政府檔案處

斐濟法例第108章《公共檔案法》
奧克蘭大學保存嘅「西太平洋檔案」

類:澳洲人
類:阿地利大學舊生
香港公務員
MBE勳銜